סיכום – סדנת שחיתות שלטונית – 27-29 במאי

1. הגורם המארגן: בדומה לשנים קודמות הסדנה אורגנה על יד "המרכז לאתיקה" והתקיימה במקום מושבו בבית ההארחה במשכנות שאננים בירושלים. למרכז יכולת מרשימה של גיוס דוברים רלבנטיים מהרמות הגבוהות והבכירות ביותר כמו שניתן להיווכח מתכנית הסדנה. יש גם לציין את ההשקעה של עובדיו בראשות המנכ"ל דניאל מילוא בכל היבטיה. הם ראויים לתודה.

1. נקודות עיקריות:
2. תכנית הסדנה: כאמור, המשתתפים נחשפו לדוברים רלבנטיים ובכירים ביותר. כאן המקום להדגיש כי ככלל, המשובים וההתרשמות שלהם היו טובים עד טובים מאוד. מבין המרצים שהותירו חותם אציין במיוחד את היועץ המשפטי לממשלה דר' אביחי מנדלבליט וכן את דר' דורון נבות. גם אירוע המיני–סימולציה לניתוח תיקי שחיתות בהנחיית צוות מהפרקליטות היה טוב מאוד.

נקודות הביקורת העיקריות בהקשר לתכנית הסדנה היו כדלקמן:

* מונוליטיות: כמעט כל הדוברים שיקפו גישה אחת, מסורתית, לנושא ונעדר קול אחר, איפכא-מסתברא, שייאתגר גישה זו.
* רצף הרצאות פרונטליות/העדר זמן לדיון: למעט ניתוח תיקי השחיתות הנ"ל התקיימה כל הסדנה במתכונת של הרצאות מליאה פרונטליות. בהרצאות רבות תפס המרצה את מרבית הזמן. לא היה אף מפגש במתכונת של פאנל/בימת ויכוח. תחושת רבים מהמשתתפים היתה של עומס יתר וכן שלא נותר די זמן לשיח, העמקה ודיון. אני שותף לתחושה זו.
* מקצת המרצים לא היו ממוקדים בנושא שהוגדר להם ו/או לא מעניינים מספיק.

1. מיקום/לינה: המלצתי העקרונית ביחס לסדנאות באורך כזה המתקיימות בירושלים היא לאפשר לכל המשתתפים המעוניינים בכך ללון בעיר לפחות לילה אחד. הצירוף של לו"ז עמוס עם עליה יומית לבירה איננו עושה חסד עם הלמידה.
2. אקדמיה: אחד הטיעונים בזכות פורמט הסדנה הנוכחי הוא הצורך בקבלת הכרה אקדמית לסדנה. נדמה לי שיש במסגרת התכנית המב"ל השנתית די תכנים המייתרים צורך זה באופן שיאפשר דיון בנושא במנותק מאילוץ מהסוג הזה.
3. "לימוד בכירים": עניין זה, הנמצא במקום גבוה בסדר העדיפויות המוצהר של מב"ל בכלל ושל מפקד המכללות הנוכחי בפרט, מחייב צמצום ככל האפשר של מופעי המליאה/הרצאות פרונטליות, עבודה בקבוצות קטנות על בסיס עניין אישי, העמקה בחומרים של משתתפים מעוניינים עד לרמת החניכה האישית ועוד. יש לשקול איך וכיצד לתרגם עקרונות אלה ולהחילם על העיסוק בתחום השחיתות השלטונית.

בברכה

רפי שוץ

2 ביוני 2019